ઓફિસમાં સાથે કામ કરતી બહેને એકવાર કહ્યું કે હવે થાક લાગે છે. કંટાળો આવે છે. સમજાતું નથી શું કામ. ખરું કહું તો કશેક એકલા ભાગી જવાનું મન થાય છે. તો એક પડોશી બહેનની વહુ ગર્ભવતી હતી. તેઓ હવે બીજીવાર દાદી બનવાના હતા. તેમણે વાતવાતમાં હૈયુ ખોલતાં કહ્યું કે હું વહુને સમજાવું છું કે આજના જમાનામાં એક બાળક બહુ થયું. ખરું કહું તો મને હવે ગભરામણ થાય છે. બે બાળકોને કેવી રીતે સંભાળવાના. હકીકતે તેમની વહુ કામ કરતી હતી એટલે તેમના બાળકની જવાબદારી તેમના માથે હતી. ઘરમાં બાળકને સાચવવા માટે બાઈ પણ હતી તે છતાં એ બહેનના ચહેરા પર ભય અને સ્ટ્રેસ સ્પષ્ટ જણાઈ આવતા હતા. એ બહેનને મેનોપોઝની તકલીફો હતી. વધુ જવાબદારી સંભાળી શકે એમ નહોતા. ઓફિસોમાં કે સમાજમાં ક્યારેક મેનોપોઝને મજાક ગણી સ્ત્રી ઉપર હસવામાં આવે છે. પણ સ્ત્રીજે પરિસ્થિતિમાંથી પસાર થતી હોય છે તેના વિશે હજી પણ ગંભીરતાથી વિચારાતું નથી.